**Bőhm Kinga úrhölgy**

**polgármester asszony Tárgy: közérdekű adatigénylés**

7533 Hedrehely

Szabadság u. 76.

Tisztelt Polgármester Asszony!

Somogyország kistelepüléseinek elkötelezett híveként magam is roppant fontosnak tartom a vidékfejlesztést, hiszen teljes szívemmel vallom, ezt az országot, ezt a nemzetet ezer éven át a falu tartotta meg. Örülni kell minden előrelépésnek, feltéve ha azok túlárazástól (tehát közpénzlopástól) mentesek és teljesen transzparens módon valósulnak meg.

Tudomásomra jutott, hogy az ön települése is érintett a KEHOP-2.1.3-15-2019-00090 azonosító számú ivóvízminőség-javító programban. Ez örvendetes, mert a kistelepüléseken élő honfitársainkat is megilleti az egészséges, jó minőségű ivóvízhez való jog.

Mindazonáltal a közpénzekkel való átlátható bánásmód elkötelezett követeként, valamint a Dél-Somogyban élők képviseletében, az információs önrendelkezési jogról és az információszabadságról szóló 2011. évi CXII. törvény (a továbbiakban: a Törvény) 28. § (1) bekezdése alapján az alábbi közérdekből nyilvános, illetve közérdekű adatigényléssel fordulok Önhöz.

Kérdezem tehát:

1. Mikor merült fel a településen az ivóvízminőséggel kapcsolatos probléma?

2. Konkrétan mi indokolta a beruházást?

3. Készült-e korábban ivóvízminőség-javítását célzó terv/pályázati anyag/szakvélemény az önkormányzatuk részéről? Amennyiben igen, akkor tisztelettel kérem az ezzel kapcsolatos teljes dokumentációt!

4. Jelent-e a településnek a fentebb hivatkozott KEHOP pályázat további kiadást?

Érdeklődöm továbbá, hogy:

5. Megindult-e a beruházás?

6. Milyen helyszíni munkálatok történtek?

7. Van-e érvényes engedély?

8. Van-e kivitelezési terv, vízjogi létesítési engedély?

9. A lakosság milyen formán lett tájékoztatva?

Amennyiben igenlő válaszok születnek, akkor tisztelettel kérem az ezen kérdéseimmel kapcsolatos teljes dokumentációt is!

Továbbá kérem, tájékoztasson arról, hogy egy ilyen fontos beruházással kapcsolatos dokumentáció miért nem nyilvános, azok miért nem ismerhetők meg a lakosság számára a község honlapján annak ellenére sem, hogy **ezek nyilvánosságra hozatalát, megismerhetőségét vagy hozzáférhetővé tételét törvény közérdekből elrendeli.**

**Külön kérem, hogy ezen kontraktusok és valamennyi olyan szerződés, amely az információs önrendelkezési jogról és az információszabadságról szóló 2011. évi CXII. törvény értelmében közérdekből nyilvános, az ugyanezen jogszabály 1. melléklet III. rész 4. pontja szerinti részletezettséggel haladéktalanul kerüljenek közzétételre.**

Adatigénylésem aTörvény 26. § (1), 26. § (3), a 28. § (1) és a 29. § (1) bekezdésein alapul. Kérem, hogy ennek megfelelően jelen közérdekű adatokra vonatkozó megkeresésemnek 15 napon belül tegyen eleget.

A legegyszerűbb technikai megoldás érdekében kérem, hogy az **ander.balazs@jobbik.hu** email címre elektronikus úton küldjék lehetőleg a közölt adatokat .doc vagy .pdf kiterjesztésű file-okban. Ha erre nincs lehetőség, úgy egy CD lemezre mentve rögzítsék az adatokat, és a **1358 Budapest, Széchenyi rkp. 19. postai címre, Ander Balázs** nevérecímezve küldjék a választ.

Amennyiben kizárólag papír alapú másolásra van lehetőség, úgy a dokumentumok másolásával kapcsolatban felmerülő indokolt költségek megtérítését természetesen vállalom, a költségek mértékére vonatkozóan azonban előzetes tájékoztatást kérek a törvény 28. § (2) bekezdése alapján.

Abban az esetben, ha a világhálón elérhetőek az általam kért információk, kérem, hogy az adatszolgáltatást az adatot tartalmazó nyilvános forrás megjelölésével szíveskedjen teljesíteni a törvény 30. § (2) bekezdésével összhangban.

Segítő együttműködését ezúton is köszönöm!

Budapest, 2022. február 02.

Ander Balázs

országgyűlési képviselő